TARYBOS SPRENDIMAS
2009 m. gegužės 5 d.
pataisantis Direktyvą 2008/73/EB, supaprastinančią veterinarijos ir zootechnikos sričių informacijos atnaujinimo ir skelbimo taisykles
(2009/436/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Direktyva 2008/73/EB (2) buvo iš dalies pakeisti iš viso 23 Tarybos teisės aktai, siekiant, inter alia, nustatyti supaprastintą veterinarijos ir zootechnikos sričių informacijos atnaujinimo ir skelbimo tvarką.
(2)
Direktyva 2008/73/EB įsigaliojo 2008 m. rugsėjo 3 d. Valstybės narės turi užtikrinti, kad įsigaliotų įstatymai ir kiti teisės aktai, būtini tai direktyvai įgyvendinti iki 2010 m. sausio 1 d. Tačiau minėta direktyva valstybės narės nėra įpareigojamos taikyti tas nuostatas nuo minėtos datos.
(3)
Dėl teisinio tikrumo Direktyvą 2008/73/EB reikėtų pataisyti, siekiant užtikrinti, kad nuo 2010 m. sausio 1 d. valstybės narės vienodai taikytų įvairių Tarybos teisės aktų pakeitimus, kuriais siekiama nustatyti šią supaprastintą tvarką. Todėl Direktyvą 2008/73/EB reikėtų pataisyti, kad ji taip pat būtų taikoma nuo minėtos datos. Atitinkamai minėta direktyva taip pat turėtų būti pataisyta siekiant nustatyti, kad valstybės narės būtų įpareigotos taikyti minėtas nuostatas nuo tos datos.
(4)
Tačiau tam tikri Direktyva 2008/73/EB padaryti Direktyvų 64/432/EEB (3) ir 90/426/EEB (4) pakeitimai nėra susiję su supaprastinta tvarka, todėl valstybėms narėms nebūtina dėl jų atidėti taikymo datą iki 2010 m. sausio 1 d. Tie pakeitimai susiję atitinkamai su konkrečių gyvūnų sveikatos priežiūros priemonių nustatymu pagal 1999 m. birželio 28 d. Tarybos sprendime 1999/468/EB, nustatančiame Komisijos naudojimosi jai suteiktais įgyvendinimo įgaliojimais tvarką (5), nustatytą tvarką ir jais yra pataisoma pasenusi nuoroda.
(5)
Siekiant užtikrinti sklandų perėjimą prie naujos supaprastintos veterinarijos ir zootechnikos sričių informacijos atnaujinimo ir skelbimo tvarkos, reikėtų nustatyti, kad pereinamojo laikotarpio nuostatos gali būti priimamos Sprendime 1999/468/EB nustatyta tvarka.
(6)
Siekiant užtikrinti teisinį tikrumą ir tęstinumą šis sprendimas turėtų būti taikomas nuo 2008 m. rugsėjo 3 d., t. y. nuo Direktyvos 2008/73/EB įsigaliojimo datos.
(7)
Todėl Direktyva 2008/73/EB turėtų būti atitinkamai pataisyta,
PRIĖMĖ ŠĮ SPRENDIMĄ:
1 straipsnis
Direktyva 2008/73/EB pataisoma taip:
1.
20 straipsnio 2 dalis išbraukiama.
2.
Įterpiami šie straipsniai:
„23a straipsnis
Pereinamojo laikotarpio nuostatos
Pereinamojo laikotarpio nuostatos gali būti priimamos 23b straipsnio 2 dalyje nustatyta tvarka.
23b straipsnis
Komiteto procedūra
1. Komisijai padeda Reglamento (EB) Nr. 178/2002 (6) 58 straipsniu įsteigtas Maisto grandinės ir gyvūnų sveikatos nuolatinis komitetas.
2. Kai daroma nuoroda į šią dalį, taikomi Sprendimo 1999/468/EB 5 ir 7 straipsniai.
Sprendimo 1999/468/EB 5 straipsnio 6 dalyje nustatytas terminas yra trys mėnesiai.
3.
24 straipsnio 1 dalis pakeičiama taip:
„1. Valstybės narės užtikrina, kad įsigaliotų įstatymai ir kiti teisės aktai, būtini šiai direktyvai įgyvendinti iki 2010 m. sausio 1 d. Jos nedelsdamos pateikia Komisijai tų nuostatų tekstus.
Tas nuostatas jos taiko nuo 2010 m. sausio 1 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.“
4.
25 straipsnis pakeičiamas taip:
„25 straipsnis
Įsigaliojimas ir taikymas
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
Ji taikoma nuo 2010 m. sausio 1 d., išskyrus 1 straipsnio 1 ir 5 dalis ir 7, 23a ir 23b straipsnius.“
2 straipsnis
Šis sprendimas taikomas nuo 2008 m. rugsėjo 3 d.
3 straipsnis
Šis sprendimas skelbiamas Europos Sąjungos oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje 2009 m. gegužės 5 d.